**iubiri trecute**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

tot eu eram atunci

în iarba călcată de tine

și în urma pașilor tăi

stăteau păsările să bea rouă

și lumină sărată

nu credeai nici tu în aripile mele

nici eu nu mai credeam în dumnezeul tău

și lumea se învârtea cu petale cu tot

în jurul iubirii trecute

tot eu eram în tine când te-ai întors

împotriva evidenței

cu toți nămeții

și cu toate iernile pe care le luaseși

cu tine pe umeri

și când nu mă mai cunoșteam într-atâta

omăt

mă făcusem cât un fulg

ca să mai tremur odată de frig

așteptându-te

într-un om de zăpadă